L 17/84
MT
Il-Ġurnal Uffiċjali tal-Unjoni Ewropea
19.1.2023
REGOLAMENT TA’ IMPLIMENTAZZJONI TAL-KUMMISSJONI (UE) 2023/131 tat-18 ta’ Jannar 2023 li jemenda r-Regolament ta’ Implimentazzjoni (UE) 2019/1259 li jimponi dazju anti-dumping definittiv fuq importazzjonijiet ta’ fittings fonduti ta’ tubi jew pajpijiet bil-kamin, ta’ ħadid fondut malleabbli u ħadid fondut bil-grafit sferojdali, li joriġinaw mir-Repubblika tal-Poplu taċ-Ċina u t-Tajlandja, u li jissoġġetta l-importazzjonijiet ta’ fittings fonduti ta’ tubi jew pajpijiet li joriġinaw mir-Repubblika tal-Poplu taċ-Ċina għal sorveljanza
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1), u b’mod partikolari l-Artikolu 14(1) tiegħu,
Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni (2), u b’mod partikolari l-Artikolu 56(5) tiegħu,
Billi:
(1)
Permezz tar-Regolament ta’ Implimentazzjoni tal-Kummissjoni (UE) 2019/1259 (3), il-Kummissjoni Ewropea imponiet dazji anti-dumping definittivi fuq l-importazzjonijiet ta’ fittings fonduti ta’ tubi jew pajpijiet bil-kamin, ta’ ħadid fondut malleabbli u ħadid fondut bil-grafit sferojdali, li jeskludu komponenti ta’ fittings b’kompressjoni bl-użu tal-kamin metriku ISO DIN 13 u kaxxi fejn jingħaqdu l-kejbils tal-ħadid malleabbli bil-kamin ċirkolari mingħajr ma jkollhom għatu, li joriġinaw mir-Repubblika tal-Poplu taċ-Ċina (“ir-RPĊ”) u mit-Tajlandja (“il-prodott ikkonċernat”).
(2)
Il-materja prima ewlenija ta’ input għall-prodott ikkonċernat hija r-ruttam tal-metall, il-kokk/l-elettriku/il-gass, ir-ramel (għall-iffurmar) u ż-żingu (għall-galvanizzazzjoni).
L-ewwel pass fil-proċess tal-manifattura huwa t-tidwib tar-ruttam tal-metalli.
Dan ikun segwit mill-proċess tal-immudellar u l-iffundar ta’ diversi forom li mbagħad jiġu separati f’biċċiet waħdiena.
Il-prodotti jridu jgħaddu minn proċess twil ta’ ttemprar sabiex jiġi żgurat li jkunu malleabbli biżżejjed biex jintużaw f’applikazzjonijiet fejn, pereżempju, tkun meħtieġa reżistenza għax-xokkijiet u l-vibrazzjoni u sabiex jifilħu għal bidliet rapidi fit-temperatura.
Imbagħad il-fittings ikunu jistgħu jiġu ggalvanizzati.
Imbagħad isiru l-passi finali tal-manifattura inkluż il-qtugħ ta’ kamini u xogħol ieħor bil-magni.
(3)
Skont ir-Regolament ta’ Implimentazzjoni (UE) 2019/1259, il-produttur esportatur Ċiniż Jinan Meide Casting Co., Ltd (“Jinan Meide”), il-kodiċi addizzjonali TARIC (4) B336, huwa soġġett għall-miżuri anti-dumping imposti permezz tar-Regolament ta’ Implimentazzjoni (UE) 2019/1259.
(4)
Matul l-2021 u l-2022, l-industrija tal-Unjoni tal-prodott simili ssottomettiet informazzjoni lill-Kummissjoni dwar l-akkwist ta’ Odlewnia Zawiercie S.A., produttur tal-prodott simili li jinsab fil-Polonja, minn Meide Group Co., Ltd.
(“Meide Group”), kumpanija stabbilita fir-RPĊ.
(1) ĠU L 176, 30.6.2016, p. 21. (2) ĠU L 269, 10.10.2013, p. 1.
(3) Regolament ta’ Implimentazzjoni tal-Kummissjoni (UE) 2019/1259 tal-24 ta’ Lulju 2019 li jimponi dazju anti-dumping definittiv fuq l-importazzjonijiet ta’ fittings fonduti ta’ tubi jew ta’ pajpijiet bil-kamin, ta’ ħadid fondut malleabbli u ta’ ħadid fondut bil-grafit sferojdali, li joriġinaw mir-Repubblika tal-Poplu taċ-Ċina u mit-Tajlandja, wara rieżami ta’ skadenza skont l-Artikolu 11(2) tarRegolament (UE) 2016/1036 tal-Parlament Ewropew u tal-Kunsill (ĠU L 197, 25.7.2019, p. 2).
(4) It-Tariffa Integrata tal-Unjoni Ewropea.